Rapport mill-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew - It-Tieni Rapport dwar l-Applikazzjoni tad-Direttiva dwar il-Prodotti tat-Tabakk /* KUMM/2007/0754 finali */





[pic] | KUMMISSJONI TAL-KOMUNITAJIET EWROPEJ | Brussel 27.11.2007 KUMM(2007) 754 finali RAPPORT MILL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW It-Tieni Rapport dwar l-Applikazzjoni tad-Direttiva dwar il-Prodotti tat-Tabakk 1. Introduzzjoni 2 2. Definizzjonijiet (Artikolu 2) 2 3. Kontenut massimu ta' qatran, nikotina u monossidu tal-karbonju fis-sigaretti (Artikolu 3) 2 4. Metodi ta' kejl (Artikolu 4) u l-ittikkettar tal-kontenut 2 4.1. Il-kejl tal-kontenut ta' qatran, nikotina u monossidu tal-karbonju 2 4.2. Laboratorji 2 4.3. In-Netwerk GoToLab 2 5. L-ittikkettar (Artikolu 5) 2 5.1. Twissijiet miktuba 2 5.2. Immaġni bil-kulur 2 6. Ingredjenti (Artikolu 6) 2 6.1. Rappurtar dwar ingredjenti fil-prodotti tat-tabakk 2 6.2. Qbil amministrattiv maċ-Ċentru Konġunt ta' Riċerka 2 6.3. Ir-Regolament REACH 2 7. Deskritturi tal-prodott (Artikolu 7) 2 8. Tabakk għal użu orali (Artikolu 8) 2 8.1. Opinjoni xjentifika 2 8.2. Implimentazzjoni tal-projbizzjoni tat-tabakk orali 2 9. Adattamenti (Artikoli 9 u 10) 2 10. Lista komuni ta' ingredjenti (Artikolu 12) 2 11. Importazzjoni, bejgħ u konsum ta' prodotti tat-tabakk (Artikolu 13) 2 12. Kwistjonijiet Emerġenti 2 12.1. Sigaretti tal-brim (RYO) 2 12.2. Prodotti ġodda tat-tabakk u n-nikotina 2 12.2.1. Is-suq emerġenti 2 12.2.2. L-isfida regolatorja 2 13. Responsabilità tal-prodott 2 1. INTRODUZZJONI L-Artikolu 11 tad-Direttiva 2001/37/KE tal-5 ta' Ġunju 2001[1] dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri li jirrelataw mal-manifattura, preżentazzjoni u l-bejgħ ta' prodotti tat-tabakk (minn hawn 'il quddiem 'id-Direttiva') jeħtieġ li l-Kummissjoni tirrapporta regolarment lill-Parlament Ewropew, lill-Kunsill u lill-Kumitat Ekonomiku u Soċjali dwar l-applikazzjoni tad-Direttiva. L-ewwel rapport dwar l-applikazzjoni tad-Direttiva kien adottat fis-27 ta' Lulju 2005. Dan ir-rapport fih it-tieni stima ta' l-applikazzjoni tad-Direttiva. Huwa bbażat l-iktar fuq ix-xogħol li sar u t-tagħrif li ngħata mill-Istati Membri fil-Kumitat Regolatorju tal-Prodotti tat-Tabakk, kif kien stipulat fl-Artikolu 10 tad-Direttiva, matul l-aħħar sentejn. Ir-rapport jinkorpora l-fehmiet tal-partijiet interessati fil-qasam tal-kontroll tat-tabakk kif ukoll tal-Parlament Ewropew u l-Istati Membri. Huwa jiddeskrivi wkoll oqsma potenzjali għal bidliet fid-Direttiva sabiex tippermetti diskussjoni sewwa ma' l-Istati Membri u l-Parlament Ewropew qabel ma l-Kummissjoni tqis it-tressiq ta' proposta formali biex temenda d-Direttiva. 2. DEFINIZZJONIJIET (ARTIKOLU 2) Id-definizzjoni attwali ta' l-ingredjenti fl-Artikolu 2(5) tkopri kwalunkwe sustanza jew kostitwent użat fil-manifattura jew il-preparazzjoni tal-prodott tat-tabakk u li jibqa' preżenti fil-prodott lest anke jekk f'forma alterata, inklużi l-karta, il-filtru, il-linek u l-adeżivi. Hija ma tkoprix il-werqa tat-tabakk innifisha jew partijiet oħrajn tal-pjanta mhux ipproċessata tat-tabakk. Madankollu, d-definizzjoni tad-WHO tal-kontenuti tal-prodotti tat-tabakk kif ukoll il-leġiżlazzjoni ta' xi pajjiżi barra mill-UE (eż. il-Kanada) tinkludi l-werqa tat-tabakk innifisha. Matul dawn l-aħħar snin, il-Kummissjoni rċeviet bosta mistoqsijiet rigward sustanzi radjoattivi u sustanzi oħrajn fil-prodotti tat-tabakk u l-effetti tagħhom fuq is-saħħa – Radon (Rn), Polonium (Po-210), Cadmium (Cd), eċċ. Dawn il-mistoqsijiet huma kollha relatati mal-weraq tat-tabakk. Dan wassal għal diskussjoni dwar jekk il-werqa tat-tabakk u l-komponenti tagħha (naturali u/jew artifiċjali) għandhomx jiġu koperti mid-definizzjoni u b'hekk għandhom ikunu regolati mid-Direttiva. Azzjoni ulterjuri Il-Kummissjoni se tistudja jekk hux xieraq li l-werqa tat-tabakk u partijiet oħra naturali jew mhux ipproċessati tal-pjanta tat-tabakk jiġu inklużi fid-definizzjoni ta' l-ingredjenti. | 3. KONTENUT MASSIMU TA' QATRAN, NIKOTINA U MONOSSIDU TAL-KARBONJU FIS-SIGARETTI (ARTIKOLU 3) L-Artikolu 3(1) tad-Direttiva jistipula l-kontenut massimu ta' qatran, nikotina u monossidu tal-karbonju (TNCO) fis-sigaretti rilaxxati għaċ-ċirkolazzjoni libera fl-UE. Il-limiti issa qegħdin jiġu applikati fis-27 Stat Membru[2]. L-Artikolu 3(2) tad-Direttiva jagħmel l-istess kontenut massimu applikabbli għas-sigaretti manifatturati ġewwa l-Komunità Ewropea imma li jiġu esportati mhux aktar tard mill-1 ta' Jannar 2007. L-ebda Stat Membru ma avviċina lill-Kummissjoni biex iżżid il-perjodu tranżitorju u l-Kummissjoni ma tipprevedix il-modifika tad-Direttiva f'dan ir-rigward. 4. METODI TA' KEJL (ARTIKOLU 4) U L-ITTIKKETTAR TAL-KONTENUT Id-diskussjonijiet li jikkonċernaw l-ewwel rapport dwar l-applikazzjoni tad-Direttiva żvelaw li l-Istati Membri xtaqu jkollhom iktar ċarezza fi kwistjonijiet bħall-interpretazzjoni tal-limiti stabbiliti mid-Direttiva għall-ittestjar tat-TNCO u dwar l-approvazzjoni tal-laboratorji biex tippermettilhom iktar kooperazzjoni fil-laboratorju[3]. 4.1. Il-kejl tal-kontenut ta' qatran, nikotina u monossidu tal-karbonju Il-Kumitat Regolatorju tal-Prodotti tat-Tabakk imwaqqaf skond id-Direttiva stabbilixxa grupp ta' ħidma li jikkonsisti minn esperti minn bosta Stati Membri, iċ-Ċentru Konġunt ta' Riċerka tal-Kummissjoni u ċ-Ċermen tan-Netwerk Ewropew tal-Laboratorji Governattivi għat-Tabakk u l-Prodotti tat-Tabakk (GoToLab). Fil-gwida prattika li ma torbotx dwar "Il-kejl tal-kontenut fis-sigarett u xi passi bażiċi għall-approvazzjoni fil-laboratorju"[4], ippubblikata mid-Direttorat Ġenerali tal-Kummissjoni għas-Saħħa u l-Ħarsien tal-Konsumatur (DĠ SANCO), il-grupp ta' ħidma ppropona li l-limiti massimi kkalkulati skond l-ISO 8243 għandhom jitqiesu bħala valuri massimi li madwarhom l-intervall ta' fiduċja jista' jvarja. Id-Direttiva fiha l-possibilità li taddatta l-metodi għall-progess xjentifiku u tekniku permezz tal-Kumitat Regolatorju tal-Prodotti tat-Tabakk. F'April 2007, il-Kummissjoni kkonsultat il-Kumitat Regolatorju dwar il-vantaġġi u l-iżvantaġġi ta' reġimi ta' tipjip differenti li jeżistu (ISO, Massachusetts, intens Kanadiż, metodu kompensatorju). Ma ħarġet l-ebda konklużjoni definittiva, għalkemm l-Istati Membri xtaqu fil-parti l-kbira jkomplu jużaw ir-reġim ta' tipjip attwali ta' l-ISO fuq bażi obbligatorja sakemm ma jkunx hemm evidenza soda li turi li jeżistu metodi aħjar biex jissostitwuhom[5]. 4.2. Laboratorji Fuq il-bażi tat-tagħrif u l-aqwa prassi miksuba mill-Istati Membri, il-grupp ta' ħidma msemmi hawn fuq issuġġerixxa għadd ta' kriterji għal-laboratorji ta' l-ittestjar u l-verifika. Dawn kienu inklużi wkoll fil-gwida prattika dwar "Il-kejl tal-kontenut fis-sigarett u xi passi bażiċi għall-approvazzjoni tal-laboratorji"4. 4.3. In-Netwerk GoToLab GoToLab ġie stabbilit bħala netwerk ta' laboratorji governattivi Ewropej għat-tabakk u l-prodotti tat-tabakk f'Jannar 2002 biex jiġi ffaċilitat l-iskambju ta' esperjenzi fil-laboratorji tat-tabakk fl-UE[6]. Il-Kummissjoni kkonsultat lill-Kumitat Regolatorju fl-2006 dwar kif tista' tgħaqqad aħjar il-Kumitat Regolatorju man-Netwerk GoToLab. Kemm l-Istati Membri kif ukoll ir-rappreżentanti tan-Netwerk GoToLab urew appoġġ qawwi għal kooperazzjoni mtejba. Azzjoni ulterjuri Netwerk ta' laboratorji li jiffunzjona u b'riżorsi xierqa jifforma l-bażi għal aktar ħidma konġunta u fid-dettall mill-Istati Membri u l-Kummissjoni dwar ingredjenti u emissjonijiet tal-prodotti tat-tabakk. Għalhekk, il-Kummissjoni hija impenjata li tippromwovi l-kooperazzjoni bejn il-laboratorji indipendenti tat-tabakk[7] fi ħdan l-UE biex toħloq il-bażi operattiva ħalli jinqasmu l-analiżi u l-istimi ta' l-ingredjenti tat-tabakk u/jew l-emissjonijiet tad-duħħan. Biex jitjieb it-tħaddim tad-Direttiva jkun utli wkoll li jiġu estiżi l-poteri regolatorji tal-Kummissjoni biex ikopru l-iżvilupp tal-kriterji għall-approvazzjoni tal-laboratorji u miżuri oħrajn biex titjieb il-kooperazzjoni bejn il-laboratorji u l-għarfien reċiproku fil-kuntest tal-modifika li jmiss fid-Direttiva. Għalkemm l-istandards ta' l-ISO huma kritikati, għad m'hemmx ftehim internazzjonali dwar l-alternattivi. Il-Kummissjoni, għalhekk, ma tipproponix li tirrevedi l-istandards attwali bħalissa. Il-Kummissjoni ssegwi b'mod attiv l-iżviluppi xjentifiċi u teknoloġiċi f'dan il-qasam u terġa' lura għal din il-kwistjoni ladarba jkun hemm iktar ftehim u qbil internazzjonali dwar il-metodi. Il-Kummissjoni tqis li hu importanti li l-istandards użati fl-UE jkunu konformi ma' l-iżvilupppi internazzjonali. | 5. L-ITTIKKETTAR (ARTIKOLU 5) 5.1. Twissijiet miktuba L-implimentazzjoni tat-twissijiet miktuba kienet ġeneralment sodisfaċenti għalkemm l-Istati Membri rrappurtaw xi diffikultajiet fl-approċċ fir-rigward ta' prodotti li mhumiex sigaretti (eż tabakk li trembel u prodotti ġodda tat-tabakk). Barra minn hekk, il-Kummissjoni rċeviet xi lmenti dwar l-implimentazzjoni ta' l-Artikolu 5(6)(e), li jitlob li t-twissijiet jiġu stampati fil-lingwi uffiċjali kollha ta' l-Istat Membru fejn il-prodott jitpoġġa fis-suq. Importanti li jiġi nnutat li dan huwa rekwiżit formali fl-Istati Membri kollha li għandhom iktar minn lingwa uffiċjali waħda, u li m'hemm l-ebda derogi jew eċċezzjonijiet territorjali (eż għall-ajruporti). Il-Kummissjoni bħalissa tosserva dawn il-kwistjonijiet fir-rwol tagħha ta' gwardjana tat-Trattat. 5.2. Immaġni bil-kulur L-Artikolu 5(3) tad-Direttiva jagħti s-setgħa lill-Kummissjoni biex tadotta twissijiet addizzjonali fil-forma ta' ritratti bil-kulur jew illustrazzjonijiet oħrajn (stampi). Id-deċiżjoni għall-introduzzjoni ta' l-istampi hija f'idejn l-Istati Membri. Il-Kummissjoni adottat il-librerija ta' 42 dokument sors magħżul[8] u speċifikazzjonijiet tekniċi għall-istampar ta' twissijiet bl-istampi flimkien ma' twissijiet bil-miktub fuq il-pakketti ta' daqsijiet differenti[9]. Id-DĠ SANCO kkomunika wkoll lill-Istati Membri l-fehma tiegħu li l-post ta' tqegħid fis-suq (il-pajjiż ta' destinazzjoni) huwa dak li jiddetermina l-applikazzjoni tar-rekwiżiti tat-twissijiet bl-istampi, u mhux il-post tal-manifattura. Huwa ħeġġeġ ukoll lill-Istati Membri f'bosta okkażjonijiet biex jintroduċu malajr twissijiet bl-istampi fuq il-prodotti kollha tat-tabakk, u enfasizza li l-Istati Membri diġà jistgħu jikkomplementaw it-twissijiet kombinati ma' numri tat-telefown jew indirizzi fuq l-Internet ta' għajnuna jew elementi viżivi oħrajn li jinfurmaw bl-appoġġ disponibbli għal min irid jaqta' s-sigaretti. Referenzi bħal dawn għandhom jitpoġġew fil-parti riservata għat-twissijiet kombinati[10]. Abbażi ta' dan ix-xogħol ta' tħejjija, il-Belġju kien l-ewwel Stat Membru ta' l-UE li introduċa t-twissijiet f'Novembru 2006 u, mill-10 ta' Ġunju 2007, jinsabu fuq il-pakketti tas-sigaretti kollha mibjugħa fil-Belġju. L-implimentazzjoni s'issa ma sabitx wisq intoppi. Il-pajjiż li jmiss se jkun ir-Rumanija, fejn l-istampi se jsiru obbligatorji minn Lulju 2008. Fir-Renju Unit, it-twissijiet huma ppjanati li jitfaċċaw fuq il-pakketti tas-sigaretti mill-Ħarifa ta' l-2008 u fuq prodotti oħrajn tat-tabakk mis-sena ta' wara. Skond it-tagħrif disponibbli għall-Kummissjoni, il-Finlandja u l-Latvja wkoll ħadu deċiżjoni biex jintalab l-użu ta' twissijiet bl-istampi, filwaqt li Stati Membri oħrajn qed jikkunsidraw li jintroduċu t-twissijiet fil-futur qrib. Il-Kummissjoni kkonkludiet ukoll ftehimiet ta' drittijiet ta' l-awtur ma' New Zealand u l-Iżvizzera, biex jitħallew jużaw il-librerija ta' l-istampi ta' l-UE. Il-gvern Olandiż ikkummissjona studju biex jirrevedi l-evidenza ppubblikata mill-Kanada, il-Brażil, l-Awstralja u New Zealand fir-rigward ta' l-effikaċja tat-twissijiet bl-istampi. L-istudju kkonkluda li l-istampi huma iktar effettivi minn twissijiet miktuba biss għal dak li huwa għarfien aħjar dwar l-effetti tat-titjib fuq is-saħħa u li jżidu l-intenzjoni biex wieħed jaqta' t-tipjip[11]. Hemm oppożizzjoni fl-Istati Membri u l-Parlament Ewropew għall-ittikkettar dwar il-kontenut tat-TNCO li huwa qarrieqi għall-konsumaturi u li għandu jitneħħa minn fuq il-pakketti. Għadd ta' Stati Membri talbu wkoll biex it-twissijiet kombinati jsiru obbligatorji fuq il-pakketti kollha tat-tabakk u dan jiffaċilita l-introduzzjoni tagħhom fil-pajjiżi kollha ta' l-UE. Kien hemm ukoll ħafna li huma favur li fl-Istati Membri u l-Parlament Ewropew it-tagħrif dwar il-qtugħ tas-sigaretti jsir obbligatorju kif ukoll biex jiżdied id-daqs tat-twissijiet u t-tqegħid ta' stampi fuq iż-żewġ naħat tal-pakkett. Azzjoni ulterjuri Il-Kummissjoni tqis li dawn il-proposti huma kollha promettenti u se tesplorahom f'iktar dettall għall-bidliet futuri fid-Direttiva. Il-linji gwida li ġejjin dwar il-pakketti u l-ittikkettar skond il-Konvenzjoni Qafas tad-WHO dwar il-Kontroll tat-Tabakk se jkunu sors supplimentari ta' tagħrif. Il-Kummissjoni bħalissa qiegħda teżamina l-possibilitajiet fir-rigward ta' daqs ikbar għat-twissijiet, twissijiet obbligatorji bl-istampi fuq iż-żewġ naħat tal-pakkett u s-sostituzzjoni tal-limiti massimi tat-TNCO b'tagħrif dwar fejn tista' ċċempel għall-għajnuna u/jew sustanzi oħrajn fil-prodotti tat-tabakk (eż ittikkettar ta' l-użu ta' GMOs). | 6. INGREDJENTI (ARTIKOLU 6) 6.1. Rappurtar dwar ingredjenti fil-prodotti tat-tabakk Il-Kumitat Regolatorju waqqaf grupp ta' ħidma magħmul minn bosta esperti mill-Istati Membri, presedut mill-Kummissjoni, biex jiġu żviluppati formati ta' rappurtar għall-ingredjenti fil-prodotti tat-tabakk li jippermettu analiżi aħjar u tqabbil tat-tagħrif li jasal mill-manifatturi tat-tabakk. Ġew żviluppati żewġ settijiet ta' formati: wieħed li jitlob it-tagħrif kollu dwar l-ingredjenti li l-manifatturi jridu jagħmlu disponibbli għar-regolaturi nazzjonali u wieħed li jitlob it-tagħrif li jrid jingħata lill-pubbliku[12]. Għalkemm ma jorbotx ġuridikament fil-qafas attwali, l-Istati Membri, il-manifatturi u l-importaturi huma mistennija jużaw il-formati. Preferibilment id-data tintbagħat f'forma elettronika. Bħalissa, grupp mill-Istati Membri qiegħed jiżviluppa databank elettronika bl-ingredjenti tal-prodotti tat-tabakk. Il-proġett kien rakkomandat għall-kofinanzjament mill-Programm Komunitarju għas-Saħħa Pubblika 2007. 6.2. Qbil amministrattiv maċ-Ċentru Konġunt ta' Riċerka Biex jgħin lill-Kummissjoni u lill-Istati Membri bil-ħidma dwar l-ingredjenti tal-prodotti tat-tabakk, id-DĠ SANCO ffirma arranġament amministrattiv maċ-Ċentru Konġunt ta' Riċerka (JRC) tal-Kummissjoni fl-2006. Dan l-arranġament, li jinvolvi ammont finanzjarju ta' €558 502, se jiswa għal sena[13]. Huwa mbassar li jkun hemm tiġdid b'ammonti simili għal total ta' tliet snin. Il-JRC waqqaf grupp ta' esperti biex jiżviluppa mistoqsijiet ta' gwida għall-analiżi tad-data ta' l-ingredjenti tal-prodotti tat-tabakk u biex tiġi stabbilita, b'konformità ma' l-iżviluppi internazzjonali f'dan il-qasam, lista prijoritarja ta' ingredjenti għal analiżi ulterjuri. Il-grupp se jiddiskuti wkoll kwistjonijiet li għandhom x'jaqsmu mad-dipendenza u l-ġibda. 6.3. Ir-Regolament REACH Ix-xogħol fuq l-ingredjenti skond id-Direttiva huwa marbut ma' l-iżviluppi fir-Regolament REACH[14] li jkopri l-ingredjenti kimiċi tal-prodotti tat-tabakk hekk kif jagħmel bi kwalunkwe sustanza kimika. Se jkun hemm bżonn li jitqassar u jitqies it-tagħrif dwar l-ingredjenti fit-tabakk disponibbli fir-REACH biex ma jkunx hemm irduppjar tax-xogħol għaddej fil-kuntest tad-Direttiva[15]. Azzjoni ulterjuri Il-Kummissjoni hija impenjata biex tqiegħed fil-prattika l-attivitajiet kollha elenkati fl-istqarrija tal-Kummissjoni dwar ir-REACH[16]. Għadd ta' Stati Membri kif ukoll l-industrija xtaqu jagħmlu l-formati ta' rappurtar dwar ingredjenti obbligatorji. F'dan ir-rigward għandha titqies l-estensjoni tal-poteri regolatorji tal-Kummissjoni bl-emenda ta' l-Artikolu 9 tad-Direttiva. L-introduzzjoni ta' multi mill-Istati Membri għan-nuqqas ta' twassil tat-tagħrif mill-industrija kif ukoll bħala estensjoni possibbli tar-rekwiżiti ta' rappurtar, eż. l-inklużjoni tal-lista ta' Hoffmann għall-analytes, tista' titqies. Il-Parlament Ewropew talab lill-Kummissjoni għal iktar emendi tad-Direttiva fir-riżoluzzjoni tiegħu dwar il-Green Paper "Lejn Ewropa ħielsa mid-dħaħen tat-tabakk: għażliet politiċi fuq livell ta’ l-UE" (adottata mill-Parlament Ewropew nhar l-24 ta' Ottubru), bħall-iżvilupp ta' kompendju sħiħ ta' addittivi tat-tabakk u sustanzi fid-duħħan tat-tabakk, u li d-data tossikoloġika kollha eżistenti dwar l-addittivi u l-ingredjenti fid-duħħan tat-tabakk issir disponibbli għall-pubbliku. Dawn il-proposti se jkunu studjati pożittivament u fil-fond. Approċċ terġa' iżjed strett ikun li ma jitħallew l-ebda addittivi fil-prodotti tat-tabakk sakemm il-manifatturi ma jkunux taw prova tas-sigurtà tagħhom. | 7. DESKRITTURI TAL-PRODOTT (ARTIKOLU 7) S'issa, il-Kummissjoni ma rċeviet l-ebda lmenti formali dwar l-implimentazzjoni ta' dan l-Artikolu. Hija se tkompli timmonitorizza l-iżviluppi skond din id-dispożizzjoni u tagħmel il-proposti xierqa jekk ikun hemm bżonn. 8. TABAKK GħAL UżU ORALI (ARTIKOLU 8) L-Artikolu 8 tad-Direttiva jipprojbixxi t-tqegħid fis-suq tat-tabakk orali, bla ħsara għall-Artikolu 151 ta' l-Att ta' Adeżjoni ta' l-Awstrija, il-Finlandja u l-Iżvezja. 8.1. Opinjoni xjentifika Biex jinftiehmu aħjar l-effetti fuq is-saħħa ta' diversi prodotti tat-tabakk li ma jdaħħnux u r-rwol tagħhom fil-bidu u l-waqfien mit-tipjip, id-DĠ SANCO talab opinjoni mill-Kumitat Xjentifiku dwar ir-Riskji għas-Saħħa Emerġenti u li Għadhom kif Ġew Identifikati (SCENIHR)[17]. Fil-21 ta' Ġunju 2007, l-SCENIHR approvaw rapport preliminari għall-konsultazzjoni pubblika dwar l-effetti fuq is-saħħa ta' prodotti tat-tabakk li ma jdaħħnux[18]. Il-partijiet interessati ġew mistiedna jikkummentaw permezz ta' konsultazzjoni onlajn. Ir-rapport finali huwa mistenni fil-bidu ta' l-2008. 8.2. Implimentazzjoni tal-projbizzjoni tat-tabakk orali Il-projbizzjoni tat-tabakk għall-użu orali fl-Artikolu 8 ġiet, b'mod ġenerali, trasposta fl-Istati Membri. Madankollu, il-kontroll tal-kuntrabandu u l-bejgħ illegali, partikolarment permezz ta' l-Internet, huwa diffiċli[19]. Azzjoni ulterjuri L-opinjoni xjentifika finali dwar l-effetti fuq is-saħħa ta' prodotti tat-tabakk li ma jdaħħnux se tifforma l-bażi xjentifika għal kwalunkwe deċiżjoni ta' ġestjoni tar-riskju fil-ġejjieni tal-Kummissjoni dwar din il-kwistjoni. | 9. ADATTAMENTI (ARTIKOLI 9 U 10) Id-Direttiva tagħti setgħat regolatorji lill-Kummissjoni biex tadatta l-metodi tal-kejl għall-kontenut tat-TNCO, biex tadatta t-twissijiet tas-saħħa u tintroduċi mmarkar għall-finijiet ta' identifikazzjoni u traċċar. Hija ma tħallix lill-Kummissjoni tagħmel il-formati ta' rappurtar obbligatorji, tadotta lista ta' kriterji għall-awtorizzazzjoni tal-laboratorji, tadotta miżuri għat-titjib tal-kooperazzjoni tal-laboratorji jew temenda l-lista komuni ta' l-ingredjenti stipulati mill-Artikolu 12 tad-Direttiva, ladarba tiġi stabbilita. L-implimentazzjoni effettiva tad-Direttiva tista' tkun żgurata aħjar jekk il-Kummissjoni tkun tista' tadotta dawn il-miżuri. Azzjoni ulterjuri Biex ittejjeb it-tħaddim tad-Direttiva jkun utli jekk is-setgħat regolatorji tal-Kummissjoni jiġu estiżi biex ikopru l-iżvilupp tal-kriterji għall-approvazzjoni tal-laboratorji[20], rikonoxximent reċiproku u miżuri maħsuba biex jiffaċilitaw il-kooperazzjoni bejn il-laboratorji tal-verifika u l-ittestjar tat-tabakk, l-introduzzjoni u l-emenda tal-formati ta' rappurtar għall-ingredjenti u, fil-ġejjieni, it-twaqqif u l-emenda ta' lista komuni ta' ingredjenti. | 10. LISTA KOMUNI TA' INGREDJENTI (ARTIKOLU 12) Minħabba li l-progress dwar l-Artikolu 6 għadu limitat, il-Kummissjoni ma kinitx f'qagħda li tiżviluppa proposta għal lista komuni ta' ingredjenti. Kull xogħol siewi fuq ingredjenti speċifiċi jeħtieġ riżorsi umani u finanzjarji li bħalissa mhumiex disponibbli. Azzjoni ulterjuri L-iżvilupp f'dan il-qasam jiddependi mill-progress tax-xogħol imsemmi fl-Artikolu 6. Fir-riżoluzzjoni msemmija hawn fuq il-Parlament Ewropew talab lill-Kummissjoni għal aktar emendi għad-Direttiva fir-rigward ta' l-ingredjenti, bħal projbizzjoni fuq l-addittivi kollha meta l-manifatturi jew l-importaturi ma jkunux bagħtu s-settijiet sħaħ ta' data tagħhom, projbizzjoni immedjata fuq l-addittivi kollha li jżidu d-dipendenza u fuq l-addittivi kollha murija minn data tossikoloġika eżistenti li hija karċinoġena, mutaġenika jew tossika għar-riproduzzjoni fiha nnifisha jew wara t-tmermir bis-sħana. Il-Kummissjoni se tistudja dawn is-suġġerimenti. Hija se tqis ukoll il-kofinanzjament ta' riċerka dwar it-tossiċità u partikolarment d-dipendenza minn ingredjenti tat-tabakk u/jew l-emissjonijiet tad-dħaħen skond il-Programm Qafas dwar ir-Riċerka. Jista' jkun hemm xi passi oħra. | 11. IMPORTAZZJONI, BEJGħ U KONSUM TA' PRODOTTI TAT-TABAKK (ARTIKOLU 13) Bosta Stati Membri ġibdu l-attenzjoni tal-Kummissjoni lejn iż-żieda u l-espansjoni tat-tqegħid fis-suq ta' sigaretti b'togħma ta' ħelu. Is-sigaretti b'togħma ħelwa jappellaw speċifikatament għaż-żgħażagħ, u b'hekk jafu jżidu l-bidu tat-tipjip. Dawn it-tipi ta' prodotti normalment ikunu akkumpanjati minn pakketti attraenti u moderni u minn ismijiet moda li jiġbdu liż-żgħażagħ. Skond l-Artikolu 13 tad-Direttiva, l-Istati Membri jistgħu jkomplu jżommu jew jintroduċu regoli iktar stretti rigward il-manifattura, l-importazzjoni, il-bejgħ u l-konsum tal-prodotti tat-tabakk li jqisu meħtieġa għall-ħarsien tas-saħħa pubblika. Madankollu, ir-regoli jridu jkunu konformi mat-Trattat tal-KE. Azzjoni ulterjuri Il-Kummissjoni se tħeġġeġ lill-Istati Membri biex jimmonitorizzaw kull żvilupp fl-importazzjoni, il-bejgħ u l-konsum tal-prodotti tat-tabakk u biex jittieħdu l-miżuri xierqa biex jitħarsu ċ-ċittadini b'konformità ma' l-Artikolu 13. Il-Kummissjoni se tivvaluta l-miżuri tad-Direttiva 98/34 wara n-notifika mill-Istat Membru. Biex titnaqqas il-bidu tat-tipjip u biex jitħarsu il-konsumaturi ta' l-UE bl-istess mod fl-Istati Membri kollha l-introduzzjoni ta' pakketti standardizzati ġeneriċi (iswed u abjad) għall-prodotti kollha tat-tabakk tista' tiġi esplorata bħala possibilità biex titnaqqas il-ġibda. Il-Kummissjoni se tqis kull bidla possibbli li toħroġ b'riżultat tan-negozjati dwar ir-"Regolament tal-Parlament Ewropew u tal-Kunsill li jistabbilixxi r-rekwiżiti għall-akkreditazzjoni u s-sorveljanza tas-suq relatati mat-tqegħid fis-suq tal-prodotti." | 12. KWISTJONIJIET EMERġENTI 12.1. Sigaretti tal-brim (RYO) Bosta Stati Membri enfasizzaw li l-bejgħ, u għalhekk il-konsum, ta' sigaretti tal-brim qegħdin jikbru b'mod drammatiku, speċjalemnt fost iż-żgħażagħ. Ir-raġuni ewlenija għal dan l-iżvilupp ġejja minn taxxi iktar baxxi fuq l-RYOs milli minn fuq is-sigaretti, li jwassal għal prezzijiet bl-imnut iktar baxxi. Xi Stati Membri applikaw il-limiti massimi tal-kontenut tat-TNCO għas-sigaretti (10:1:10) fuq l-RYOs ukoll; fi Stati Membri oħrajn ma ġie stabbilit l-ebda rekwiżit bħal dan, s'issa ma kien jeżisti l-ebda metodu ta' kejl aċċettat internazzjonaliment. Reċentement il-metodu ISO 15592 parti 3 ġie vvalidat għas-sigaretti RYO. Azzjoni ulterjuri Metodi validati u rikonoxxuti internazzjonalment għall-RYO jistgħu jkunu adottati bl-użu tal-proċedura tal-komitoloġija. Il-Kummissjoni bi ħsiebha tagħti ħarsa lejn it-tassazzjoni tat-tabakk RYO fir-reviżjoni li jmiss tal-Qafas Ġuridiku tat-Tassazzjoni tat-Tabakk. | 12.2. Prodotti ġodda tat-tabakk u n-nikotina 12.2.1. Is-suq emerġenti Meta kienet ġiet adottata fl-2001, id-Direttiva kienet maħsuba biex tkopri l-prodotti tat-tabakk li kienu fis-suq. Minn dak in-nhar, is-suq tal-prodotii tat-tabakk ġie dejjem iżjed iddiversifikat. Barra mill-iżvilupp ta' tipi ġodda ta' prodotti tat-tabakk u n-nikotina, xi drawwiet ta' l-użu tat-tabakk u prodotti tradizzjonali qed isiru iktar popolari. 12.2.2. L-isfida regolatorja L-emerġenza ta' tipi ġodda ta' prodotti tat-tabakk u relatati man-nikotina tqajjem il-kwistjoni ta' jekk il-qafas regolatorju preżenti għall-prodotti tat-tabakk u l-leġiżlazzjoni farmaċewtika u dwar l-ikel ġenerali[21] jagħmilhiex possibbli li dawn it-tipi kollha ta' prodotti jiġu ttrattati b'mod effettiv. Azzjoni ulterjuri Il-Kummissjoni se tistudja l-isfidi regolatorji msemmijia hawn fuq bil-ħsieb li ta' l-inqas jiġi żgurat li l-prodotti ġodda tat-tabakk u/jew tan-nikotina mqiegħda fis-suq ikunu regolati sew fil-livell tal-KE biex iservu l-għanijiet tas-saħħa pubblika u s-suq intern. Il-Kummissjoni se tagħti ħarsa wkoll lejn ir-relazzjoni bejn il-qafas regolatorju tal-prodotti tat-tabakk u l-leġiżlazzjoni farmaċewtika u dwar l-ikel ġdid. | 13. RESPONSABILITÀ TAL-PRODOTT Il-Parlament Ewropew talab lill-Kummissjoni tapplika r-responsabilità tal-prodott fir-rigward tal-manifatturi u biex tintroduċi r-responsabilità tal-manifattur għall-finanzjament ta' l-ispejjeż tas-saħħa kollha li jiġu mill-konsum tat-tabakk. Fl-Artikolu 19 tagħha dwar ir-responsabilità tal-prodott, il-Konvenzjoni Qafas dwar il-Kontroll tat-Tabakk li l-Komunità hija Parti għaliha, titlob lill-Partijiet kollha jqisu li jieħdu azzjoni leġiżlattiva jew jippromwovu l-liġijiet eżistenti tagħhom biex jittrattaw ir-responsabilità kriminali u ċivili, inkluż il-kumpens fejn xieraq. Azzjoni ulterjuri Il-Kummissjoni se tikkummissjona studju dwar l-aqwastrateġiji biex tissaħħaħ ir-responsabilità tal-prodott tal-manifatturi u l-importaturi tat-tabakk fl-UE kif ukoll r-responsabilità tagħhom għall-iffinanzjar ta' l-ispejjeż tas-saħħa li jiġu mill-konsum tat-tabakk. Dan l-istudju se jkun il-bażi għal azzjoni ulterjuri. | [1] ĠU L 194, 18.7.2001, p. 26. [2] Limiti massimi għal TNCO saru applikabbli fl-14-il Stat Membru (UE15 minbarra l-Greċja) sa mill-1 ta' Jannar 2004. Fl-10 Stati Membri l-ġodda sa mill-adeżjoni tagħhom fl-1 ta' Mejju 2004 u fir-Rumanija u l-Bulgarija sa mill-adeżjoni tagħhom fl-1 ta' Jannar 2007. Għall-Greċja l-limiti saru applikabbli wkoll fl-1 ta' Jannar 2007 wara li skadiet d-deroga temporanja. [3] Il-lista ta' laboratorji approvati hija disponibbli hawn:http://ec.europa.eu/health/ph_determinants/life_style/Tobacco/label_labo_en.htm [4] Id-dokument huwa ppubblikat hawn:http://ec.europa.eu/health/ph_determinants/life_style/Tobacco/Documents/best_practices_en.pdf [5] Il-metodi ta' kejl kollha li qed jintużaw preżentement huma bbażati fuq l-ittestjar tal-magni li mhux adatt biex tiġi stmata l-espożizzjoni tal-bniedem għad-duħħan. Waħda mill-possibilitajiet għall-istima ta' l-espożizzjoni tal-bniedem tkun l-użu ta' biomarkers, imma hemm bżonn ta' iktar riċerka dwar din il-kwistjoni. [6] Laboratorji minn 5 Stati Membri attendew l-ewwel laqgħa, jiġifieri minn Franza, il-Ġermanja, Ir-Renju Unit, l-Olanda u l-Iżvezja. Ir-Regoli ta' Proċedura huma disponibbli fil-websajt GoToLab flimkien mal-lista tal-membri tal-GoToLab: http://www.jrc.ec.europa.eu/project/gotolab/index.html [7] Għall-kriterji ta' indipendenza ara l-Gwida Prattika "Il-kejl tal-kontenut mis-sigaretti u xi passi bażiċi għall-approvazzjoni tal-laboratorju", p.5:http://ec.europa.eu/health/ph_determinants/life_style/Tobacco/Documents/best_practices_en.pdf [8] Id-Deċiżjoni tal-Kummissjoni 2003/641/KE tal-5 ta’ Settembru 2003 dwar l-użu ta’ ritratti bil-kulur u u stampi oħra bħala twissijiet dwar is-saħħa fuq pakketti tat-tabakk, ĠU L 226, 10.9.2003, p. 24 [9] Dawn l-ispeċifiki addizzjonali kienu stabbiliti mill-Anness III tad-Deċiżjoni tal-Kummissjoni C(2006) 1502 finali tat-12 ta' April 2006 li jemenda d-Deċiżjoni tal-Kummissjoni ta' Mejju 2005. Ir-regoli l-ġodda jintwerew permezz ta' fokument ta' gwida informali li fih adattazzjonijiet dimostrattivi tat-twissijiet għall-pajjiżi b'lingwa waħda jew tlieta. [10] L-Artikolu 4(5) tad-Deċiżjoni tal-Kummissjoni 2003/641/KE. [11] Research voor Beleid. Kleurenfoto's op tabaksverpakkingen - Ervaringen in andere landen. Een onderzoek in opdracht van het ministerie van VWS, Leiden, 22 januari 2007.http://www.research.nl/index.cfm/28,4072,c, html/VGP-2745670B.pdf [12] Il-gwida prattika "Rappurtar dwar l-ingredjenti tat-tabakk" huwa disponibbli hawn:http://ec.europa.eu/health/ph_determinants/life_style/Tobacco/Documents/practical_guidance_en.pdf [13] Id-DĠ JRC se jiffoka l-iktar fuq l-analiżi tas-settijiet tad-data dwar l-ingredjenti tat-tabakk, u jikkoordina l-ħidma tan-Netwerk GoToLab, jipprovdi għajnuna xjentifika għall-proċess regolatorju, jgħin lid-DĠ SANCO f'xogħlu bħala faċilitatur ewlieni għall-grupp ta' ħidma FCTC dwar ir-regolamentazzjoni tal-prodotti tat-tabakk koperti minn REACH u jirrevedi d-data xjentifika dwar id-dipendenza. [14] Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni ĠU L 396, 30.12.2006, p. 1. [15] Rigward it-tagħrif li jrid jintbagħat ara b'mod partikolari l-Artikoli 10-13 tar-Regolament REACH. [16] Ara l-istqarrija tal-Kummissjoni dwar l-ingredjenti fit-tabakk fil-websajt tal-Kunsill: http://register.consilium.europa.eu/pdf/en/06/st16/st16908-ad01.en06.pdf (REACH huwa l-annotazzjoni 30, id-dikjarazzjoni dwar it-tabakk tibda fil-paġna 16). Flimkien mad-dikjarazzjonijiet l-oħrajn li saru fir-Regolament REACH, huwa inkluż fil-minuti tal-laqgħa tal-Kunsill Ambjentali tat-18 ta' Diċembru 2006 fejn ġie adottat ir-REACH (referenza 16908/06 Add 1). [17] Il-mandat jinsab fuq:http://ec.europa.eu/health/ph_risk/committees/04_scenihr/docs/scenihr_q_004.pdf [18] L-opinjoni preliminari bħalissa hija disponibbli fuq:http://ec.europa.eu/health/ph_risk/committees/04_scenihr/scenihr_cons_06_en.htm [19] Fis-sentenza tagħha tat-18 ta' Mejju 2006 fil-każ C-343/05 (il-Kummissjoni vs. il-Finlandja) il-Qorti tal-Ġustizzja sabet li l-Finlandja kienet, fir-rigward tal-Provinċja ta' Åland, naqset li tittrasponi l-projbizzjoni fuq it-tqegħid fis-suq ta' snus u l-osservanza tagħha fuq bastimenti rreġistrati l-Finlandja. F'Ottubru 2007 l-Kummissjoni ddeċidiet li ttella' lill-Finlandja quddiem il-Qorti tal-Ġustizzja għan nuqqas ta' konformità mas-sentenza ta' hawn fuq. [20] Ir-reviżjoni tad-Direttiva se jkollha tqis kull bidla possibbli li toħroġ b'riżultat tan-negozjati għar-"Regolament tal-Parlament Ewropew u tal-Kunsill li jistabbilixxi r-rekwiżiti għall-akkreditazzjoni u s-sorveljanza tas-suq relatati mat-tqegħid fis-suq tal-prodotti." [21] Id-Direttiva 2001/83/KE, ĠU L 311, 28.11.2001; Ir-Regolament (KE) Nru 178/2002, ĠU L 31, 1.2.2002, pp. 1–24.